b'\n_START_ARTICLE_\nSt. Martin (frimurerloge)\n_START_PARAGRAPH_\nSt. Martin var den f\xc3\xb8rste frimurerloge i Danmark._NEWLINE_Det kan dokumenteres, at St. Martin blev stiftet i K\xc3\xb8benhavn den 11. november 1743 af en gruppe fortrinsvis udenlandske diplomater med den russiske diplomat, baron Johann Albrecht von Korff, i spidsen. St. Martin eksisterede til 1767, hvor den blev forenet med den danske loge, Zorobabel. St. Martin er opkaldt efter Sankt Morten til minde om stiftelsestidspunktet (Mortensdag)._NEWLINE_Af medlemmer talte flere adelige og endog kongelige, idet f.eks. Frederik 5. sandsynligvis blev optaget i denne loge._NEWLINE_Logens mester var fra 1743, pga. Johann Albrecht von Korffs ophold i Stockholm, lensgreve Christian Conrad Danneskiold-Laurvig, og han blev desuden valgt til stormester af Den Dansk-Norske Provinsial-Storloge, som blev oprettet i 1749. Samme \xc3\xa5r blev St. Martin konstitueret af storlogen i London._NEWLINE_I kraft af sin funktion som stormester oprettede Christian Conrad Danneskiold-Laurvig flere andre loger, bl.a. i forbindelse med den danske konges bes\xc3\xb8g i Norge, hvor Danneskiold-Laurvig var blandt kongens f\xc3\xb8lge. Her oprettede han den f\xc3\xb8rste norske loge i Christiania/Oslo, St. Olaus. Derudover oprettede han en loge i Trankebar, en loge i Kolding ved navn Josua og logen Ph\xc3\xb8nix i K\xc3\xb8benhavn._NEWLINE_I 1765 blev en mater-loge ved navn St. Martin zum Nordstern oprettet i forbindelse med indf\xc3\xb8relsen af det frimureriske system strikte observans. Den 9. januar 1767 blev St. Martin og logen Ph\xc3\xb8nix sl\xc3\xa5et sammen med logen Zorobabel og kom derefter til at hedde Zorobabel zum Nordstern.'